|  |  |  |
| --- | --- | --- |
| Uddybning af kerneelementer i forbindelse med ansøgning til pulje til følgeordninger til børns deltagelse i fritidsaktiviteter |  | December 2024  YS  MFJ |
|  |  |  |
|  |  |  |

**Uddybning af kerneelementet: Etablering, organisering og drift af følgeordning(er), herunder mulighed for at bruge midler til lønudgifter til projektledelse/-implementering og drift.**

Kerneelementet omhandler særligt ansættelse af en eller flere personaler til at effektuere den eller de følgeordninger, som ansøger ønsker at implementere. Det vil, bredt forstået, sige projektledelse/-koordinering samt generel drift omkring følgeordningerne, herunder til at sikre kvalitet og fremdrift i projektet.

Det er vanskeligt at opnå stabile og bæredygtige følgeordninger udelukkende baseret på frivillighed. Personale, der er ansat til at forestå implementering og organisering af rammerne omkring frivilligheden, understøtter en mere stabil fremdrift og kan øge effekten ind i det frivillighedsorganiserede område.

**Uddybning af kerneelementet: Samarbejde med kommuner og andre relevante aktører om visitering af og opsøgende arbejde i forhold til målgruppen til følgeordningerne.**

Kerneelementet omhandler samarbejder med kommuner, særligt samarbejder med beskæftigelsesforvaltninger/jobcentre i forhold til kommunikation til forældre samt henvisning til følgeordningerne, og de er en central del i *målretningen* af følgeordninger mod børn med fritidstillæg, som beskrevet under Målgruppe i puljeopslaget.

Samarbejdet med beskæftigelsesforvaltninger/jobcentre er vigtigt, fordi disse myndigheder har kendskab til de forældre, der modtager fritidstillægget og kan formidle kontakt i forbindelse med, at børnene henvises til følgeordningerne, hvis behovet er der. Beskæftigelsesforvaltningen får vejledningspligt om fritidstillægget og kan i den forbindelse informere forældre om og henvise til lokale følgeordninger. Et centralt element i samarbejdet er derfor at sikre, at jobcenteret i pågældende kommune har kendskab til følgeordningerne, herunder har kommunikationsmaterialer e.l., de kan henvise forældrene til (jf. kerneelementet vedr. kommunikation).

Af *andre samarbejder* i relation til at nå målgruppen kan være fritids- og kulturforvaltningen, herunder eventuelle forvaltninger med fritidspasordning/fritidsvejledere o.l., socialforvaltning, Den kommunale ungeindsats (KUI), skoler, klubber o.a.

Samarbejderne kan være allerede eksisterende, eller der kan være tale om samarbejdsaftaler, der etableres som en del af ansøgningen, eller samarbejder der ønskes indgået og er en af den samlede plan for udrulningen af projektet.

**Uddybning af kerneelementet: Kommunikationsindsats(er) målrettet målgruppen, herunder forældre, kommunale samarbejdspartnere og andre relevante aktører.**

Kerneelementet omhandler først og fremmest kommunikationsindsats(er) i opsøgning af den primære målgruppe, dvs. børn og unge med fritidstillæg og med behov for en følgeordning. Det går derfor i nær sammenhæng med kerneelementet om samarbejde, særligt i relation samarbejde med beskæftigelsesforvaltning/jobcenter i forhold til kommunikation til forældre og henvisning til følgeordningerne, som beskrevet ovenfor.

Det kan endvidere omhandle kommunikationsindsatser målrettet andre aktører og være bredere i sit sigte ift. børn og ungemålgruppen, herunder fx målrettet foreninger/fritidsaktiviteter, potentielle frivillige, kampagner til at udbrede kendeskabet til følgeordninger som koncept o.a.

**Uddybning af kerneelementet: Dokumentation og evaluering af følgeordningerne.**

Kerneelementet omhandler at dokumentere indsatsernes udbredelse, både i forbindelse med bl.a. samarbejder, geografisk rækkevidde og hvor mange børn og unge, der bliver hjulpet i gang med fritidsaktiviteter.

Det er vanskeligt at dokumentere antallet af børn og unge med fritidstillæg, der deltager i en følgeordning. Derfor stilles der ikke særskilt krav til dokumentation af børn og unge med fritidstillæg i forhold til børn og unge uden fritidstillæg.

Der er krav om løbende at indsende årlige statusrapporter og kvalitative erfaringsopsamlinger samt at stå til rådighed med henblik på videndeling, bl.a. i forbindelse årlige netværksmøder for tilskudsmodtagerene, som STAR er ansvarlig for.